《送宋荔裳按蔡四川》
清代·李天馥

前岁相逢广陵道，竞渡初过君发早。去年再遇芍药开，陈榻同发菖蒲杯。

君今出使复重五，人生离合真奇哉。转眼留连曾几日，赤灵朱胜伤俄乖。

多君客邸偏好客，自谱新词骇鬼伯。大第名园徵旧欢，急管繁弦度兰夕。

间为诗歌据上头，一时作者皆辟易。王家兄用火攻，九辩君称老折冲。

予亦弱冠为长句，结好辄复惭山东。方调琴樽频过从，讵尔治蜀借文翁。

蜀道天上九千里，重江曲栈何穷已。翼马峨眉绣络骄，泷船滟滪牙樯驶。

西陲按部外台尊，况复金躔称俗美。软尘漠漠广宁门，如云供帐罗高轩。

男儿得意屈群力，朱轮绮盖何䎙翻。君到莫作巫山赋，侈辩雄风惊峡雨。

长途愿赠纪行诗，知君临水登山处。

作者简介：李天馥（1635年～1699年），字湘北，号容斋。科举寄籍归德府永城县，合肥人，其先自黄冈徙。清初文臣。崇祯十五年（1642年），张献忠攻陷庐州府，李天馥随家人避难永城，寓居于永城赵家。顺治十四年（1657年）中举，顺治十五年（1658年）成进士，改庶吉士，授检讨。历官少詹事、工部尚书、刑部尚书、兵部尚书、吏部尚书。康熙三十一年（1692年），拜武英殿大学士。为官期间，扬清激浊，学行俱优，深受康熙器重。康熙三十八年（1699年）去世，谥文定。著有《容斋千首诗》、《容斋诗馀》等。